Akanya ka boitemogelo jwa ga Claire yo o nang le dingwaga di le 18. Ene le mmaagwe ba mo phuthegong ya Basupi ba ga Jehofa ya kwa Melbourne. Fa rraagwe Claire a sena go tlogela lelapa la bone, Claire o ne a tshwenyega thata mo maikutlong. Le fa go ntse jalo, tumelo e a neng a na le yone mo go Rraagwe yo o kwa legodimong Jehofa, e ne ya mo thusa gore a nne a nonofile. Letsatsi lengwe ngaka ya bone ya lelapa e bong Lydia e ne ya etela Claire kwa lapeng e ya go tlhola mmaagwe Claire yo o neng a lwala. Morago ga moo o ne a ithaopa go isa Claire kwa mabenkeleng. Fa ba le mo tseleng o ne a botsa Claire gore a o na le lekau le a ratanang le lone. Claire o ne a mo tlhalosetsa gore ene ke Mosupi wa ga Jehofa, mme ga a itlose bodutu ka go intsha le basimane. Seno se ne sa gakgamatsa ngaka eno thata. Mme Claire o ne a mo tlhalosetsa kafa Baebele e mo thusitseng ka gone gore a kgone go dira ditshwetso tse di botlhale mo botshelong. Kwa bofelong Claire o ne a ithaopa gore o tla tlisetsa ngaka eno kgatiso nngwe e e theilweng mo Baebeleng e e mo thusitseng thata. E ne e le buka ya Dipotso Tse Basha Ba Di Botsang—Dikarabo Tse Di Nang le Tharabololo.